作者:白居易
標題:和微之詩二十三首：和晨興因報問龜兒
內容:冬旦寒慘澹，雲日無晶輝。當此歲暮感，見君晨興詩。君詩亦多苦，苦在兄遠離。我苦不在遠，纏綿肝與脾。西院病孀婦，後床孤侄兒。黃昏一慟後，夜半十起時。病眼兩行血，衰鬢萬莖絲。咽絕五臟脈，瘦消百骸脂。雙目失一目，四肢斷兩肢。不如溘然逝，安用半活為。誰謂荼檗苦，荼檗甘如飴。誰謂湯火熱，湯火冷如澌。前時君寄詩，憂念問阿龜。喉燥聲氣窒，經年無報辭。及睹晨興句，未吟先涕垂。因茲漣洳際，一吐心中悲。茫茫四海間，此苦唯君知。去我四千裡，使我告訴誰。仰頭向青天，但見雁南飛。憑雁寄一語，為我達微之。弦絕有續膠，樹斬可接枝。唯我中腸斷，應無連得期。